CELEX: 32021D0778
Language: sl
Date: 2021-05-06 00:00:00
Title: Sklep Sveta (EU) 2021/778 z dne 6. maja 2021 o stališču, ki se v imenu Evropske unije zastopa na 103. zasedanju Odbora za pomorsko varnost Mednarodne pomorske organizacije in 76. zasedanju Odbora za varstvo morskega okolja Mednarodne pomorske organizacije o sprejetju sprememb Mednarodne konvencije o standardih za usposabljanje, izdajanje spričeval in ladijsko stražarjenje pomorščakov, Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev, Mednarodnega kodeksa za sisteme požarne varnosti in Mednarodne konvencije o nadzoru škodljivih sistemov proti obraščanju na ladjah

12.5.2021   
               
               
                  SL
               
               
                  Uradni list Evropske unije
               
               
                  L 167/40
               
            
         SKLEP SVETA (EU) 2021/778
         z dne 6. maja 2021
         o stališču, ki se v imenu Evropske unije zastopa na 103. zasedanju Odbora za pomorsko varnost Mednarodne pomorske organizacije in 76. zasedanju Odbora za varstvo morskega okolja Mednarodne pomorske organizacije o sprejetju sprememb Mednarodne konvencije o standardih za usposabljanje, izdajanje spričeval in ladijsko stražarjenje pomorščakov, Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev, Mednarodnega kodeksa za sisteme požarne varnosti in Mednarodne konvencije o nadzoru škodljivih sistemov proti obraščanju na ladjah
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Ukrepanje Unije v sektorju pomorskega prometa bi moralo biti namenjeno izboljšanju pomorske varnosti ter varstvu morskega okolja in zdravja ljudi.
                  
               
                     (2)
                  
                  
                     Odbor za pomorsko varnost Mednarodne pomorske organizacije (IMO) naj bi na 103. zasedanju od 5. do 14. maja 2021 (v nadaljnjem besedilu: MSC 103) sprejel spremembe Mednarodne konvencije o standardih za usposabljanje, izdajanje spričeval in ladijsko stražarjenje pomorščakov, 1978 (v nadaljnjem besedilu: konvencija STCW), Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev iz leta 2011 (v nadaljnjem besedilu: kodeks ESP iz leta 2011) in Mednarodnega kodeksa za sisteme požarne varnosti (v nadaljnjem besedilu: kodeks FSS).
                  
               
                     (3)
                  
                  
                     Odbor za varstvo morskega okolja IMO naj bi na 76. zasedanju (v nadaljnjem besedilu: MEPC 76) od 10. do 17. junija 2021 sprejel spremembe Mednarodne konvencije o nadzoru škodljivih sistemov proti obraščanju na ladjah, 2001 (v nadaljnjem besedilu: konvencija AFS).
                  
               
                     (4)
                  
                  
                     S spremembami dela A kodeksa STCW konvencije STCW bi pojasnili operativno raven funkcij „častnika elektrotehnika“ in uvedli skupno opredelitev izraza „visoka napetost“. Te spremembe pojasnjujejo vlogo oseb, ki delajo na krovu, s čimer se zagotavlja večja jasnost različnih odgovornosti in nalog.
                  
               
                     (5)
                  
                  
                     Spremembe Priloge 2 k delu A Priloge B h kodeksu ESP iz leta 2011 bi inšpektorjem omogočile, da se pri merjenju debeline tankerjev z dvojnim trupom osredotočijo na sumljiva območja. Te spremembe so namenjene izboljšanju varnosti na morju in zmanjšanju tveganja razlitja v primeru nesreč.
                  
               
                     (6)
                  
                  
                     S spremembami poglavja 9 kodeksa FSS bi zagotovili sisteme, ki združujejo večjo varnost detektorjev požara, ki se lahko prepoznajo posamično, potrebnih za potniške ladje, z manj zapletenim in cenejšim odsekom prepoznavne osamitve napak, trenutno sprejemljivim samo za tovorne ladje in balkone kabin potniških ladij. S temi spremembami se bo izboljšala zaščita oseb na krovu ob požaru.
                  
               
                     (7)
                  
                  
                     Primerno je da se določi stališče, ki se v imenu Unije zastopa na MSC 103, saj lahko spremembe konvencije STCW, kodeksa ESP iz leta 2011 in kodeksa FSS odločilno vplivajo na vsebino prava Unije, in sicer Direktivo 2008/106/ES Evropskega parlamenta in Sveta (1), Uredbo (EU) št. 530/2012 Evropskega parlamenta in Sveta (2) oziroma Direktivo 2009/45/ES Evropskega parlamenta in Sveta (3).
                  
               
                     (8)
                  
                  
                     S spremembami prilog 1 in 4 h konvenciji AFS bi zagotovili splošno prepoved snovi proti obraščanju, cibutrina, katerega prodaja in uporaba je v Uniji že prepovedana.
                  
               
                     (9)
                  
                  
                     Primerno je, da se določi stališče, ki se v imenu Unije zastopa na MEPC 76, saj lahko spremembe prilog 1 in 4 h konvenciji AFS odločilno vplivajo na vsebino prava Unije, in sicer Uredbo (EU) št. 528/2012 Evropskega parlamenta in Sveta (4).
                  
               
                     (10)
                  
                  
                     Unija ni niti članica IMO niti pogodbenica zadevnih konvencij in kodeksov. Svet bi moral zato pooblastiti države članice, da izrazijo stališče Unije.
                  
               
                     (11)
                  
                  
                     Področje uporabe tega sklepa bi moralo biti omejeno na vsebino predlaganih sprememb, kolikor lahko navedene spremembe vplivajo na skupna pravila Unije in spadajo v izključno pristojnost Unije. Ta sklep ne bi smel vplivati na delitev pristojnosti med Unijo in državami članicami –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na 103. zasedanju Odbora za pomorsko varnost Mednarodne pomorske organizacije (IMO), je strinjanje s sprejetjem sprememb:
            
                        (a)
                     
                     
                        Mednarodne konvencije o standardih za usposabljanje, izdajanje spričeval in ladijsko stražarjenje pomorščakov, kot so določene v prilogah 7 in 8 k dokumentu IMO MSC 102/24;
                     
                  
                        (b)
                     
                     
                        Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev, kot so določene v Prilogi 15 k dokumentu IMO MSC 102/24, ter
                     
                  
                        (c)
                     
                     
                        Mednarodnega kodeksa za sisteme požarne varnosti, kot so določene v Prilogi 20 k dokumentu IMO MSC 102/24.
                     
                  
         
            Člen 2
            Stališče, ki se v imenu Unije zastopa na 76. zasedanju Odbora za varstvo morskega okolja IMO, je strinjanje s sprejetjem sprememb Mednarodne konvencije o nadzoru škodljivih sistemov proti obraščanju na ladjah, kot so določene v Prilogi 7 k dokumentu IMO MEPC 75/18.
         
         
            Člen 3
            
               1.   Stališči iz členov 1 in 2, ki se zastopata v imenu Unije, zajemata zadevne spremembe, kolikor te spadajo v izključno pristojnost Unije in lahko vplivajo na skupna pravila Unije, izrazijo pa ju države članice, ki so vse članice IMO, pri čemer delujejo skupaj v interesu Unije.
            
            
               2.   O manjših spremembah stališč iz členov 1 in 2 se je mogoče dogovoriti brez dodatnega sklepa Sveta.
            
         
         
            Člen 4
            Države članice so pooblaščene, da privolijo, da jih v interesu Unije zavezujejo spremembe iz členov 1 in 2, kolikor navedene spremembe spadajo v izključno pristojnost Unije.
         
         
            Člen 5
            Ta sklep začne veljati na dan sprejetja.
         
         
            V Bruslju, 6. maja 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Direktiva 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (UL L 323, 3.12.2008, str. 33).
         
            (2)  Uredba (EU) št. 530/2012 Evropskega parlamenta in Sveta z dne 13. junija 2012 o pospešenem uvajanju zahtev o dvojnem trupu ali enakovrednih konstrukcijskih zahtev za tankerje z enojnim trupom (UL L 172, 30.6.2012, str. 3).
         
            (3)  Direktiva 2009/45/ES Evropskega parlamenta in Sveta z dne 6. maja 2009 o varnostnih predpisih in standardih za potniške ladje (UL L 163, 25.6.2009, str. 1).
         
            (4)  Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).